13-vuotias politiikan asiantuntija antoi hallituskauden arvosanaksi seiskan. Henri Moseri kommentoi eduskunnan tapahtumia politiikan asiantuntijana Ylen kello 17:n radiouutisissa.

Ylen eduskuntatoimittaja Kimmo Henriksson kysyi radion uutislähetyksessä arviota päättyvästä vaalikaudesta istuntoja tarkasti seuraavalta 13-vuotiaalta vantaalaiselta koulupojalta Henri Moserilta. Henriksson törmäsi kansanedustaja Tapani Töllin (kesk.) seurassa istuneeseen Moseriin eduskunnan kuppilassa.

Henriksson aloitti radiouutisten haastattelun kysymällä Moserin arviota eduskunnan loppukaudesta. Moseri arvioi kautta varmalla otteella.

– No kyllähän tässä on melko paljon hallituksen esityksiä vielä käsiteltävänä – 200 olisi vielä tarkoitus. Ja kaikkiahan ei varmaan ehditä käsittelemään.

Moseri muistutti Ylen haastattelussa sote-uudistuksen perustuslaillisista ongelmista.

– Sote-uudistushan on nyt vielä tuolla valiokunnassa käsiteltävänä. Perustuslaillisista ongelmista pitää vielä käydä asiantuntijoiden kanssa keskusteluja. Mutta onhan tässä monia muitakin isoja asioita vielä tulossa. Ja sitten, tasan kahden kuukauden päästähän eduskunta jää vaalilomalle.

"Hallitus saanut aika vähän asioita tehtyä"

Moserille suurin yllätys tällä vaalikaudella on ollut kuntauudistuksen kaatuminen. Moseri hämmästelee myös sitä, ettei hallitus ole opposition antamasta avusta huolimatta edennyt sote-uudistuksessa.

– Hallitus on yrittänyt sitä kolme vuotta, ja kuntauudistukseen lähdettiin sillä ajatuksella, että 70 kuntaa Suomeen ja kuntien välinen yhteistyö lopetetaan. Mutta kuntien välistä yhteistyötähän ei voi lopettaa, ellei muodosteta Suomeen yksi kunta, Helsinki, näpäytti 13-vuotias Moseri uutishaastattelussa.

Moseri antoi haastattelussa heikon arvosanan koko vaalikaudelle.

– No onhan hallitus tällä vaalikaudella saanut aika vähän asioita tehtyä. Kyllä minä nyt antaisin sellaisen seiskan – siis totta kai hallitus on yrittänyt tehdä aika paljon kaikenlaista, mutta se on ollut selvästikin riittämätöntä, arvioi Moseri.

Radiojutussa esiintyneiden toimittajan ja kommentaattorin ikäero on 46 vuotta.

Korjaus: Sukunimi on Moseri, ei Moser.